ת'דאוס יאנג

ת'דאוס צ'ארלס יאנג (באנגלית: Thaddeus Charles Young; נולד ב-21 ביוני 1988) הוא כדורסלן אמריקאי המשחק בקבוצת טורונטו ראפטורס מליגת ה-NBA. לרוב משחק יאנג בעמדת הפאוור פורוורד, ולעיתים מוצב בעמדת הסמול פורוורד. יאנג נולד בעיר ניו אורלינס שבלואיזיאנה, ובגיל 10 עבר עם משפחתו לממפיס, טנסי. אביו פלטון שיחק בצעירותו באוניברסיטת ג'קסונוויל ואף נבחר בדראפט 1978 על ידי באפלו ברייברס בבחירה ה-154, אך מעולם לא שיחק ב-NBA. בשנת 2006 הוביל ת'דאוס את קבוצת התיכון בו למד לגמר ליגת התיכונים השנייה של טנסי. בעונה זו העמיד יאנג ממוצעים של 26.9 נקודות, 13.8 ריבאונדים, 4.1 אסיסטים, 4.3 חטיפות ו-3.6 חסימות למשחק והוזמן להשתתף במשחק מקדונלד'ס אול-אמריקן היוקרתי. לאחר לימודיו התיכוניים בחר ללמוד באוניברסיטת ג'ורג'יה טק. בעונתו היחידה במכללה קלע 14.4 נקודות והוריד 4.9 כדורים חוזרים בממוצע למשחק, ובסיומה הודיע שיעמיד עצמו לבחירה בדראפט ה-NBA. יאנג נבחר בבחירה ה-12 בדראפט 2007 על ידי קבוצת פילדלפיה 76'. בחציה הראשון של עונת הרוקי שלו מיעט יאנג לקבל דקות משחק, עד אשר נשלח שחקן הקבוצה קייל קורבר בטרייד ליוטה ג'אז. הטרייד פינה ליאנג מקום בחמישיית הקבוצה, ובסיום העונה בה קלע 8.2 נקודות למשחק נבחר לחמישיית הרוקיז השנייה של העונה. בעונה הבאה הפך יאנג לשחקן חמישייה קבוע וכמעט הכפיל את תפוקת הנקודות שלו מעונת הרוקי, כשקלע 15.3 נקודות בממוצע למשחק. במהלך סוף שבוע האולסטאר של אותה עונה נבחר יאנג להשתתף במשחק הכוכבים העולים כשחקן קבוצת ה"סופמורס" (שחקני השנה השנייה) וקלע 13 נקודות. בחמש העונות הבאות שמר יאנג על תפוקה יציבה יחסית, כשקלע בין 12.7 ל-17.9 נקודות למשחק, הן כשחקן פותח והן כמחליף. ב-7 במרץ 2010 קלע יאנג שיא קריירה של 32 נקודות בניצחון קבוצתו על טורונטו ראפטורס. בעונת 2013/2014 היה החוטף השלישי בטיבו בליגה, כשסיים את העונה עם ממוצע של 2.1 חטיפות למשחק. את שיא הקריירה שלו בחטיפות קבע יאנג ב-25 בינואר 2014, כשחטף 8 פעמים בהפסד פילדלפיה לאוקלהומה סיטי ת'אנדר. ב-23 באוגוסט 2014 נשלח יאנג בטרייד למינסוטה טימברוולבס כחלק מטרייד משולש עם קליבלנד קאבלירס. במסגרת הטרייד שלחו הקאבלירס את אנדרו ויגינס ואנתוני בנט למינסוטה בתמורה לקווין לאב, ופילדלפיה קיבלה את לוק רישר מבאה א מוטה, אלכסיי שבד (ממינסוטה) ובחירת סיבוב ראשון בדראפט (מקליבלנד). במהלך עונת 2014/2015, ב-19 בפברואר 2015, הועבר יאנג בטרייד לברוקלין נטס בתמורה לקווין גארנט. בסיום אותה עונה חתם יאנג על חוזה חדש בקבוצה ל-4 עונות נוספות עבור 50 מיליון דולר. ב-7 ביולי 2016 נשלח יאנג בטרייד לאינדיאנה פייסרס בתמורה לזכויות הדראפט על כריס לברט. לקראת עונת 2019/2020 חתם יאנג על חוזה בשיקגו בולס. באוגוסט 2021 הועבר עם אל-פארוק אמינו ו-3 בחירות דראפט עתידיות בטרייד לסן אנטוניו ספרס, תמורת דמאר דרוזן. ב-10 בפברואר 2022 הועבר בטרייד לטורונטו ראפטורס תמורת גוראן דרגיץ' ובחירת דראפט עתידית. מדיה וקבצים בנושא ת'דאוס יאנג בוויקישיתוף ת'דאוס יאנג, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN רשימת הנבחרים בדראפט 2007, באתר nba.com סטטיסטיקות הקריירה של יאנג, באתר basketball-reference.com משחק הכוכבים העולים 2009, באתר basketball-reference.com סיכום המשחק בין פילדלפיה לטורונטו, באתר ESPN.com רשימת הנבחרים בדראפט 2007, באתר basketball-reference.com מערכת וואלה! ספורט‏, עכשיו זה רשמי: קווין לאב עבר לקליבלנד בעסקה משולשת, באתר וואלה, 23 באוגוסט 2014 מערכת וואלה! ספורט‏, חלון הטריידים נסגר: דראגיץ' במיאמי, גארנט במינסוטה, באתר וואלה, 19 בפברואר 2015 יאנג חותם על חוזה חדש בברוקלין, באתר sportando.com יאנג נשלח בטרייד לאינדיאנה פייסרס, באתר הרשמי של הקבוצה, 7 ביולי 2016 יאנג חותם על חוזה בשיקגו, באתר הקבוצה, 6 ביולי 2019